b"\n_START_ARTICLE_\nOt d'Urgell\n_START_SECTION_\nBiografia\n_START_PARAGRAPH_\nDe fam\xc3\xadlia noble, era fill dels comtes de Pallars Sobir\xc3\xa0, Artau I i Ll\xc3\xbacia de la Marca, germana de la comtessa de Barcelona Almodis, per aix\xc3\xb2 tamb\xc3\xa9 \xc3\xa9s conegut com a Ot de Pallars. D'un pare arrauxat i violent, que mor\xc3\xad excomunicat, en va sortir un fill sacerdot, bisbe i sant. Segons la documentaci\xc3\xb3, consta que l'any 1087 era ardiaca de la Seu d'Urgell i \xc3\xa9s esmentat com a bisbe electe d'Urgell l'any 1095._NEWLINE_Segons sembla deduir-se de les not\xc3\xadcies escrites, Ot fou nomenat successor de Guillem Arnau de Montferrer (1092-1095), mentre aquest encara ostentava el c\xc3\xa0rrec episcopal. S'ha de pensar, doncs, que obtingu\xc3\xa9 el benepl\xc3\xa0cit del bisbe sortint i de la comunitat canonical urgellenca. Pel que es despr\xc3\xa8n dels documents, hom creu que fou nomenat bisbe l'any 1097, ja que en un document del 28 de maig d'aquest any se l'esmenta com novi electi episcopi i el 23 d'octubre ja se l'anomena Urgellensis sedis episcopo._NEWLINE_Sant Ot d'Urgell intent\xc3\xa0 mantenir un equilibri de poders tant a nivell pol\xc3\xadtic com eclesi\xc3\xa0stic, dels quals destaquen les convinences amb els comtes Pere Ramon I de Pallars Juss\xc3\xa0 i Ermengol V d'Urgell, a qui va ajudar el 1101 en la primera conquesta de Balaguer. Sobresort\xc3\xad per la fermesa i el seny amb qu\xc3\xa8 solucion\xc3\xa0 els problemes, molt de temps debatuts a l'Esgl\xc3\xa9sia d'Urgell, sobre usurpaci\xc3\xb3 de b\xc3\xa9ns per part de nobles i n'obtingu\xc3\xa9 la restituci\xc3\xb3 dels comtes d'Urgell i de Pallars i alguns nobles. En \xc3\xa9sser erigida la seu de Barbastre per trasllat de la de Roda de Ribagor\xc3\xa7a, reclam\xc3\xa0 les esgl\xc3\xa9sies de la seva di\xc3\xb2cesi que havien passat a aquella esgl\xc3\xa9sia (1101), la qual cosa ocasion\xc3\xa0 la intervenci\xc3\xb3 dels papes Urb\xc3\xa0 II i Pasqual II: ja l'any 1098, a inst\xc3\xa0ncies d'Ot, el papa Urb\xc3\xa0 II havia confirmat els b\xc3\xa9ns i el territori del bisbat d'Urgell._NEWLINE_Durant el seu pontificat consagr\xc3\xa0 diverses esgl\xc3\xa9sies com les de Guissona i Sant Juli\xc3\xa0 de Cerdanyola, i promogu\xc3\xa9 la construcci\xc3\xb3 d'altres, entre les quals destaca la Catedral d'Urgell._NEWLINE_Fund\xc3\xa0 confraries a Santa Maria de Lillet (1100) i a Gerri (1122) per fomentar la devoci\xc3\xb3 i la restauraci\xc3\xb3 d'ambd\xc3\xb3s monestirs. Especialment, va afavorir aquest \xc3\xbaltim cenobi, procurant-li la restituci\xc3\xb3 de b\xc3\xa9ns, afiliant-lo en 1096 a la comunitat de Sant V\xc3\xadctor de Marsella i regint-lo un quant temps com a abat poc abans de la seva mort, la qual li va arribar precisament al monestir de Gerri el dia 7 de juliol de l'any 1122._NEWLINE_Fou enterrat al monestir de Santa Maria de Gerri.\n_START_SECTION_\nVeneraci\xc3\xb3\n_START_PARAGRAPH_\nPoc despr\xc3\xa9s de la seva mort, el seu sepulcre es convert\xc3\xad en un lloc de pelegrinatge. El 1133, el seu successor, Pere Berenguer, en decret\xc3\xa0 el seu culte com a sant, que se celebra el 7 de juliol. Tingu\xc3\xa9 ofici propi en el breviari fins a la reforma de Pius V de 1568. Sant Ot \xc3\xa9s patr\xc3\xb3 de la Seu d'Urgell. _NEWLINE_Els feligresos veneraven les seves despulles en una capella a la Catedral d\xe2\x80\x99Urgell, destru\xc3\xafda durant la Guerra Civil (1936-1939). Militants de la CNT - FAI incendiaren el retaule i el sarc\xc3\xb2fag amb les rel\xc3\xadquies."